
A modern harcászati repülők üzemeltetéshatékonysága növelésének lehetősége korszerű endoszkópos vizsgálatokkal

Kulcsszavak: Repülőgép üzembentartartás, roncsolásmentes diagnosztika, endoszkóp
A dolgozatomban először röviden bemutatom a különböző anyagvizsgálati eljárásokat, majd ismertetem az endoszkópia kialakulását. Ezt a téma jellege miatt tartom szükségesnek, mert kevéssé ismertnek gondolom ezen a vizsgálóeszköz fejlődéstörténetét. Mivel napjainkban digitális endoszkópokat alkalmaznak akár az orvoslásban, akár az iparban, elengedhetetlennek tartottam ismertetni az optikai szál működését.
A fő hangsúly a légijárművek hajtóművein van, mivel komplex felépítésükből adódóan endoszkópos vizsgálattal érdemes rajtuk végezni az ellenőrzési munkálatokat. Kitérek a dugattyús motorokra, összefoglalóan a sugárhajtóművekre, végül pedig a reduktorra, mint a hajtáslánc kritikus elemére. A fejezet további részében bemutatom a Gripen üzemeltetése során használt endoszkóp képességeit, majd ismertetem, a típus melyik részein végeznek endoszkópos vizsgálatokat.
Az üzemeltetési hatékonyság növelését a képességkihasználás és az informatikai-támogatási rendszer szempontjából vizsgáltam meg. Ebben a fejezetben ismeretem a századmilliméter pontosságú mérés és a pontfelhőn alapuló képalkotás előnyeit. Bemutatom, hogy az endoszkóp korszerű funkciói miként egyszerűsíthetik meg a vizsgálat elvégzését, a tájékozódást és a hibák visszakeresését. Ezek a Head Mounted Displayek adaptálása, a lapátszámláló funkció használata és a háromdimenziós képalkotás. A fejezet másik nagy egységében bemutatom, hogy az üzemeltetés adminisztratív részét miként lehetne hatékonyabbá tenni a telemetria adatok élő továbbításával és mérési profilok használatával. Ebben a részben egy megtörtént esetet is ismertetek, ami a fejezetben taglaltakat alkalmazva nem történt volna meg. Még ugyan ebben a dolgozatrészben javaslatokat teszek szervezetkiegészítésre, mert az üzemeltetés hatékonyabbá tételéhez elengedhetetlen a megfelelő infrastruktúra kiépítése és az üzemeltető állomány megfelelő kiképzése.
A dolgozat elkészítéséhez nagy számban végeztem különböző hajtóműveken, dugattyús motoron és gázturbinás hajtóműveken, endoszkópos alkatrészvizsgálatokat a kompresszorok, égőterek és a turbinák szerkezetén annak érdekében, hogy igazoljam az általam javasolt endoszkópos diagnosztika alkalmazhatóságát a légijármű hajtóművek minél szélesebb körében. Ezen kívül a JAS-39 Gripen üzemeltetésében alkalmazott endoszkóphoz felvázoltam egy kiegészítés változatot a dolgozatban célul megfogalmazott üzemeltetési hatékonyság javítás megvalósíthatóságához.



